29.9.2023
RO
Jurnalul Oficial al Uniunii Europene
C 349/45
Impozitarea combustibililor tradiționali 3.13.
Întrucât asumarea unor noi lucrări va reprezenta un exercițiu de risc economic pentru proprietarii de nave din UE, CESE solicită adoptarea unor politici care să ofere securitate juridică companiilor de transport maritim.
Prin urmare, este important să se înghețe introducerea de noi taxe pe carburantul tradițional pentru pescuit (motorină), atâta timp cât noile tehnologii de propulsie și de combustibili nu sunt disponibile pe piață și cadrele legislative pentru abordarea renovărilor necesare sunt pe deplin instituite; contrariul nu ar face decât să penalizeze sectorul.
Parteneriatul UE pentru tranziția energetică în domeniul pescuitului și acvaculturii 3.14.
Acest sector nu dispune de orientări, nici din partea furnizorilor de tehnologie, nici din partea factorilor de decizie politică, cu privire la direcția pe care ar trebui să o adopte pentru decarbonizare.
Prin urmare, CESE salută inițiativa Comisiei de a înființa un grup de experți care să ofere consiliere cu privire la diferitele alternative disponibile, progresele viitoare, evoluțiile pieței etc.
Ar fi deosebit de important să se identifice tehnologiile care funcționează cel mai bine pentru fiecare segment de flotă și regiune, putând fi necesară combinarea diferitelor surse de energie.
În plus, va fi util să se desfășoare campanii de informare și de sensibilizare destinate lanțului maritimo-industrial pentru a stimula decarbonizarea.
Economia albastră 3.15.
Economia albastră acoperă toate activitățile economice care depind de mare.
Diferitele sectoare care alcătuiesc economia albastră sunt interdependente (pescuitul, biotehnologia, navigația, transportul maritim, acvacultura, șantierele navale, lanțul de aprovizionare, logistica și transporturile), deoarece se bazează pe competențe comune și pe infrastructuri partajate (porturi, rețele de logistică și distribuție a energiei electrice), precum și pe utilizarea durabilă a resurselor marine.
CESE subliniază necesitatea de a pune în aplicare o strategie globală de decarbonizare și de a găsi sinergii între diferitele verigi ale lanțului.
În plus, CESE solicită resurse umane și competențe adecvate pentru a proiecta, a construi și a exploata navele moderne.
Atragerea forței de muncă calificate este indispensabilă.
4.
Observații specifice
Combustibili avansați 4.1.
CESE subliniază potențialul pe care îl au combustibilii avansați care nu sunt obținuți din culturi alimentare și furajere în domeniul economiei circulare, al luptei împotriva depopulării zonelor rurale costiere și, bineînțeles, al consolidării independenței energetice a UE.
În conformitate cu obiectivele stabilite de UE privind neutralitatea emisiilor de CO2, emisiile nete de CO2 ale unor astfel de combustibili alternativi în momentul combustiei în motoare pot scădea la zero dacă sunt produși cu energie electrică din surse regenerabile.
4.2.
Din diverse motive, Comisia limitează utilizarea biocombustibililor pe bază de plante, aspect pe care CESE l-a salutat în diverse avize.
Cu toate acestea, nu există o strategie clară pentru dezvoltarea și introducerea combustibililor alternativi, care ar fi importante nu numai pentru sectorul pescuitului, ci și pentru alte industrii.
De asemenea, nu există o ierarhizare cu privire la care dintre sectoarele greu de decarbonizat (dintre care pescuitul este unul) ar trebui să aibă acces prioritar la astfel de combustibili.
Acest lucru complică eforturile sectorului pescuitului de a promova cât mai curând posibil decarbonizarea.
CESE subliniază că combustibilii din surse regenerabile cu emisii scăzute de carbon reprezintă o opțiune de bun simț pe această cale către decarbonizarea sectoarelor dificil de electrificat, cum ar fi pescuitul.
Combustibilii alternativi avansați care nu sunt obținuți din culturi alimentare și furajere vor fi mai scumpi, din cauza rarității lor și a tehnologiei mai exigente.
De aceea, așa cum a subliniat CESE anterior (9), trebuie redus decalajul dintre combustibilii fosili și cei alternativi în ceea ce privește prețul, iar combustibilii mai curați trebuie să devină mai accesibili și disponibili pe scară largă.
4.3.
CESE subliniază că biomotorinele existente provin din culturi (ulei de palmier, rapiță, soia și floarea soarelui) incompatibile cu o decarbonizare deplină; în plus, nu există suficientă materie primă.
Soluția (care nu este încă disponibilă) ar fi combinarea motorinei actuale cu cantități tot mai mari de electro-motorină, un combustibil sintetic fabricat din hidrogen electrolitic din surse regenerabile și CO2 captat.
Acești e-combustibili sunt produși din dioxid de carbon care a fost captat în prealabil din atmosferă sau din procese industriale care produc CO2, înainte ca acesta să fie eliberat.
(9)
Avizul Comitetului Economic și Social European privind propunerea de regulament al Parlamentului European și al Consiliului privind utilizarea combustibililor din surse regenerabile și cu emisii scăzute de carbon în transportul maritim și de modificare a Directivei 2009/16/CE [COM(2021) 562 final – 2021/0210 (COD)] (JO C 152, 6.4.2022, p. 145).